b"\n_START_ARTICLE_\nQuincy Miller\n_START_SECTION_\nCarrera esportiva\n_START_PARAGRAPH_\nA la Universitat va jugar una \xc3\xbanica temporada amb els Bears de la Universitat Baylor, en la que va ser inclos en el millor quintet rookie de la seva confer\xc3\xa8ncia. Despr\xc3\xa9s d'aquesta gran temporada va realitzar un one and done i va ser triat en la 38a posici\xc3\xb3 del Draft de l'NBA pels Denver Nuggets. Va comen\xc3\xa7ar jugant la temporada amb els Iowa Energy de la NBA Development League, debutant finalment amb els Nuggets el 16 de desembre davant Sacramento Kings. _NEWLINE_En gener de 2015 va signar un contracte per deu dies amb els Sacramento Kings, el mateix que va fer un mes despr\xc3\xa9s amb els Detroit Pistons, tot i que va acabar jugant alguns partits m\xc3\xa9s a Detroit aquella temporada. Aquell estiu signaria pels Brooklyn Nets, on nom\xc3\xa9s jugaria quatre partits de pretemporada abans de comen\xc3\xa7ar la seva estada a Europa._NEWLINE_El 20 d'octubre de 2015, Miller va signar l'Estrella Roja serbi per a la resta de la temporada 2015-16, amb els que va guanyar la Lliga Adri\xc3\xa0tica. La temporada seg\xc3\xbcent va signar contracte per dos anys amb el Maccabi Tel Aviv israeli\xc3\xa0, amb qui va guanyar la Copa nacional. Aquella temporada es lesionaria de gravetat el genoll en un partit d'exhibici\xc3\xb3 als Estats Units. La temporada seg\xc3\xbcent, sense haver pogut acabar el contracte, va signar un acord de dos anys amb el club alemany Brose Bamberg, tot i que va ser tallat en el mes de novembre del mateix any havent jugat un \xc3\xbanic partit amb l'equip alemany. En el mes de mar\xc3\xa7 de 2018 va fitxar per l'equip porto-riqueny Pirates de Quebradillas per a la resta de la temporada, per\xc3\xb2 no va arribar a debutar, sent reempla\xc3\xa7at per un altre jugador. Els motius argumentats pel club porto-riqueny van ser que no estava recuperat al 100% de la seva lesi\xc3\xb3 de genoll i que el seu club d'origen, el Brose Bamberg alemany, havia denagt la seva carta de transfer\xc3\xa8ncia._NEWLINE_En el mes d'agost de 2018 signa contracte amb el Divina Seguros Joventut de la Lliga ACB per una temporada, per\xc3\xb2 el club prescindeix dels seus serveis abans del comen\xc3\xa7ament de la lliga perqu\xc3\xa8 no es recuperava de la lesi\xc3\xb3 dins els terminis previstos. Continua sense equip recuperant-se de la lesi\xc3\xb3 fins l'estiu de 2019, quan fitxa pel Cibona Zagreb."